b'\n_START_ARTICLE_\nKatedrala u Speyeru\n_START_SECTION_\nPovijest\n_START_PARAGRAPH_\nKraljevska katedrala u Speyeru, najzna\xc4\x8dajnija romani\xc4\x8dka gra\xc4\x91evina u Njema\xc4\x8dkoj, izgra\xc4\x91ena je i posve\xc4\x87ena kao posljednje po\xc4\x8divalite careva Svetog Rimskog Carstva i kao simbol njihove mo\xc4\x87i. Gradnja je zapo\xc4\x8dela oko 1030. godine, pod upravom Konrada II., a posve\xc4\x87ena je 1061. godine. Za vrijeme Henrika IV. poduzete su obnova i nadogradnja. Speyerska katedrala je prva poznata gra\xc4\x91evina s galerijama koje idu okolo cijele gra\xc4\x91evine. Sustav arkada, dodan prilikom Henrikove obnove je tako\xc4\x91er prvi takav u povijesti arhitekture._NEWLINE_Upravo u Speyerskoj katedrali je 27. prosinca 1146. godine Konrad III. objavio da ide u Drugi kri\xc5\xbearski rat. Na sastanku u Speyeru 1529. godine luterani su zahtijevali od Rimske Crkve garanciju slobode savjesti, protestvuju\xc4\x87i protiv dotada\xc5\xa1nje prakse Rimske Crkve._NEWLINE_U gradskom po\xc5\xbearu 1689. godine uni\xc5\xa1ten je ve\xc4\x87i dio glavnog broda, ali je potpuno renoviran i vra\xc4\x87en i prija\xc5\xa1nje stanje od 1758. do 1778. godine. Bavarski kralj Ludvig I. je naru\xc4\x8dio slike za interijer, te su od 1846.-53. god. slikari \xc5\xa1kola J. Schraudolpha i J. Schwarzmanna zavr\xc5\xa1ili ure\xc4\x91enje u nazarenskom stilu. Od 1854.-58. god. zapadno pro\xc4\x8delje katedrale obnovio je Heinrich H\xc3\xbcbsch u neo-romani\xc4\x8dkom stilu. Tijekom obnove 1950-ih, ve\xc4\x87ina slika iz 19. stolje\xc4\x87a je uklonjena kako bi se otkrila veli\xc4\x8danstvena arhitektura._NEWLINE_Godine 1981., katedrala je dodana na UNESCOv popis svjetske ba\xc5\xa1tine, a Kraljevska katedrala sv. Djevice Marije i sv. Stjepana je sjedi\xc5\xa1te Speyerske nadbiskupije i papinska bazilika.\n_START_SECTION_\nOsobitosti\n_START_PARAGRAPH_\nSpeyerska katedrala je uglavnom zadr\xc5\xbeala oblik i dimenzije crkve iz 11. stolje\xc4\x87a i, unato\xc4\x8d zna\xc4\x8dajnim gubicima originalne gra\xc4\x91e i kasnijim restauracijama, predstavlja cjelovitu i jedinstvenu romani\xc4\x8dku gra\xc4\x91evinu. Oblik uglavnom prati nacrt koji je ustanovljen na crkvi Sv. Mihovila u Hildesheimu i predstavlja standard koji je prihva\xc4\x87en u rajnskoj oblasti (Rhineland). On je kompromisno rje\xc5\xa1enje uzdu\xc5\xbene crkve s visokim ba\xc4\x8dvastim svodom i centralne crkve s kupolom koja na svojim krakovima transepta zavr\xc5\xa1ava apsidama. Njeno stremljenje visini ve\xc4\x87 najavljuje razvoj goti\xc4\x8dke arhitekture._NEWLINE_Veliki kameni plitki bazen kapaciteta 1560 litara stoji ispred ulaza u katedralu. Ova to\xc4\x8dka je nekada predstavljala granicu izme\xc4\x91u ovlasti grada i nadbiskupije._NEWLINE_Skulptura nazvana \xe2\x80\x9ePlanina maslina\xe2\x80\x9c nalazi se u ju\xc5\xbenom vrtu, a u srednjem vijeku je bila u sredi\xc5\xa1tu klaustra katedrale. Ovu skupinu figura napravio je speyerski kipar, Gottfried Renn, u 19. stolje\xc4\x87u, a zamijenila je originalnu skulpturu iz 15. st. koja je uni\xc5\xa1tena._NEWLINE_Kripta je osobito posebna jer je u potpunosti zadr\xc5\xbeala izvorni izgled. Kako je izgra\xc4\x91ena kao grobno mjesto salijskih careva, tu je sahranjeno i osam njema\xc4\x8dkih careva i kraljeva i \xc4\x8detiri kraljice i brojni biskupi.'